କଟକ LocalWire-Odisha Page3LocalWire-Odisha LocalWire\n୨୫ ଲକ୍ଷର ଇଟା, କରତଗୁଣ୍ଡ, ଶୁଖିଲା ପତ୍ର ଅପମିଶ୍ରିତ ଜର୍ଦ୍ଦା ଜବତ\nକଟକ, ଜାନୁଆରୀ ୧୫(ଲୋକାଲ ୱାୟାର): ଇଟା, କରତ ଗୁଣ୍ଡ, ବିଭିନ୍ନ ଗଛର ଶୁଖିଲା ଡାଳ, ଶୁଖିଲା ପତ୍ର, ମିଥାଲ ଆଲକୋହଲ ଇତ୍ୟାଦି ମଶାଇ ପ୍ରସ୍ତୁତ ହେଉଥିବା ୨୫ ଲକ୍ଷ ଟଙ୍କାର ନକଲି ଜର୍ଦ୍ଦା ଗୁଣ୍ଡି ଓ ପାନମସଲା ଶୁକ୍ରବାର ଫୁଲନଖରା ନିକଟ ସାଶୋଳ ଗ୍ରାମରୁ ଜବତ କରାଯାଇଥିବା ଜଣେ ପୁଲିସ ଅଧିକାରୀ କହିଛନ୍ତି ।\nବିଗତ ୧୫ ବର୍ଷ ଧରି ଜଣେ ବ୍ୟକ୍ତି ସାଶୋଳ ଗ୍ରାମରେ ଏହି ନକଲି ଜର୍ଦ୍ଦା ବା ପାନମସଲା କାରଖାନା ଚଳାଇ ଆସୁଥିଲେ ।\nଚଢ଼ାଉ ବେଳେ ପ୍ରାୟ ୨୦ କ୍ୱିଣ୍ଟାଲରୁ ଅଧିକ କଞ୍ଚାମାଲ ଓ ୨ ଶହ ବୋତଲ ରାସାୟନିକ ଦ୍ରବ୍ୟ ଜବତ ହୋଇଛି ।\nଏହି ଚଢ଼ାଉରେ ପୁଲିସ ଓ ଖାଦ୍ୟ ଏବଂ ଯୋଗାଣ ବିଭାଗର ଅଧିକାରୀମାନେ ସାମିଲ ହୋଇଥିଲେ ।\nଉଲ୍ଳେଖଯୋଗ୍ୟ, ବିଗତ ଦିନରେ କଟକ, ଜଗତପୁର ଓ ଭୁବନେଶ୍ୱରରେ ପାନମସଲା, ଘିଅ, ସୋୟାବିନ୍, ଛେନା ସମେତ ବିଭିନ୍ନ ଖାଦ୍ୟଦ୍ରବ୍ୟର ନକଲି ସାମଗ୍ରୀର କାରବାର ଠାବ ହେବାରେ ଲାଗିଛି ।\nରାଷ୍ଟ୍ରୀୟ ମର୍ଯ୍ୟାଦାରେ ହେବ ପଦ୍ମଶ୍ରୀ ପ୍ରକାଶ ରାଓଙ୍କ ଶେଷକୃତ୍ୟ\nJanuary 13, 2021 By LocalWire LeaveaComment\nକଟକ, ଜାନୁଆରୀ ୧୩(ଲୋକାଲ ୱାୟାର): ସମାଜସେବୀ ପଦ୍ମଶ୍ରୀ ଡି. ପ୍ରକାଶ ରାଓଙ୍କର ଶେଷକୃତ୍ୟ ଆସନ୍ତାକାଲି କଟକର କାଳିଆବୋଦା ଶ୍ମଶାନରେ ରାଷ୍ଟ୍ରୀୟ ମର୍ଯ୍ୟାଦା ସହ ଅନୁଷ୍ଠିତ ହେବ ବୋଲି ଜିଲ୍ଲାପାଳ ଭବନୀ ଶଙ୍କର ଚଇନି କହିଛନ୍ତି ।\nତାଙ୍କ ମରଶରୀରକୁ ଏସସିବିରୁ ଏକ ଶୋଭାଯାତ୍ରାରେ ଶ୍ମଶାନ ପର୍ଯ୍ୟନ୍ତ ନିଆଯିବ ଏବଂ ଶେଷକୃତ୍ୟର ସମସ୍ତ ଖର୍ଚ୍ଚ ପ୍ରଶାସନ ବହନ କରିବ ।\nଉଲ୍ଲେଖଯୋଗ୍ୟ, ପଦ୍ମଶ୍ରୀ ପ୍ରକାଶ ରାଓଙ୍କର ୬୨ ବର୍ଷ ବୟସରେ ଆଜି ଚିକିତ୍ସାଧୀନ ଅବସ୍ଥାରେ ଏସସିବି ମେଡିକାଲରେ ପରଲୋକ ହୋଇ ଯାଇଛି ।\nସେ ପ୍ରାୟ ୨୦ ଦିନ ତଳେ କରୋନାରେ ଆକ୍ରାନ୍ତ ହୋଇ ଡାକ୍ତରଖାନାରେ ଭର୍ତ୍ତି ହୋଇଥିଲେ ।\nପରେ ତାଙ୍କ ରିପୋର୍ଟ ନେଗେଟିଭ୍ ହୋଇଥିଲେ ମଧ୍ୟ ବ୍ରେନ ଷ୍ଟ୍ରୋକ ଯୋଗୁ ସେ ଚିକିତ୍ସିତ ହେଉଥିଲେ ।\nକଟକର ବକ୍ସିବଜାରରେ ଚା' ଦୋକାନ କରିଥିବା ପ୍ରକାଶ ରାଓ ନିଜ ଉପାର୍ଜିତ ଖର୍ଚ୍ଚରେ ବସ୍ତିର ଗରିବ ପିଲାମାନଙ୍କୁ ପାଠ ପଢ଼ାଇ ଚର୍ଚ୍ଚାରେ ଥିଲେ ।\nଏଥିସହ ସେ ୨୧୫ରୁ ଅଧିକ ଥର ରକ୍ତଦାନ କରିଥିଲେ । ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ତାଙ୍କୁ କଟକ ଗସ୍ତ କାଳରେ ଭେଟିବା ସହ 'ମନ କି ବାତ'ରେ ମଧ୍ୟ ତାଙ୍କ କଥା ଉଲ୍ଲେଖ କରିଥିଲେ ।\n୨୦୧୯ରେ ତାଙ୍କୁ ପଦ୍ମଶ୍ରୀ ସମ୍ମାନ ପ୍ରଦାନ କରାଯାଇଥିଲା । ଗରିବ ଓ ଅଚିହ୍ନା ଲୋକଙ୍କୁ ସହାୟତା କରି ସେ ସମଜେ ପାଇଁ ଏକ ଉଦାହରଣ ସୃଷ୍ଟି କରିଥିଲେ ।\nକଟକରେ ୬୫ କୋଟି ଟଙ୍କାରେ ହେବ ନେତାଜୀ ସୁଭାଷ ବୋଷ ବସ୍ ଟର୍ମିନଲ\nକଟକ, ଜାନୁଆରୀ ୧୩(ଲୋକାଲ ୱାୟାର): କଟକର ଖାନନଗରଠାରେ ୬୫ କୋଟି ଟଙ୍କାରୁ ହେବାକୁ ଥିବା ଅତ୍ୟାଧୁନିକ ବସ୍ ଟର୍ମିନଲକୁ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ନାମରେ ନାମିତ କରାଯିବ ବୋଲି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ବୁଧବାର ଘୋଷଣା କରିଛନ୍ତି ।\nଆସନ୍ତା ୨୩ ତାରିଖରେ ନେତାଜୀଙ୍କ ଜୟନ୍ତୀ ପଡ଼ୁଥିବା ବେଳେ ଚଳିତ ବର୍ଷ ସମଗ୍ର ଦେଶ ନେତାଜୀଙ୍କର ୧୨୫ତମ ଜୟନ୍ତୀ ପାଳନ କରିବାକୁ ଯାଉଛି ।\nଆମ ସ୍ୱାଧୀନତା ସଂଗ୍ରାମର ଅନ୍ୟତମ ସେନାପତି ଓ ମହାନ୍ ସଂଗ୍ରାମୀ ନେତାଜୀ ସୁଭାଷ ଚନ୍ଦ୍ର ବୋଷ କଟକ ଓଡ଼ିଆ ବଜାରରେ ଜନ୍ମ ଗ୍ରହଣ କରିଥିଲେ ଏବଂ କଟକରେ ବାଲ୍ୟ ଶିକ୍ଷା ଲାଭ କରିଥିଲେ ।\nବାଦାମବାଡ଼ି ବସଷ୍ଟାଣ୍ଡ ଜନଗହଳି ବୃଦ୍ଧି ସହିତ ସ୍ଥାନାଭବ ହେଉଥିବାରୁ ଅତ୍ୟାଧୁନିକ ବସ୍ ଟର୍ମିନଲ ଖାନନଗରରେ କରିବାକୁ ରାଜ୍ୟ ସରକାର ନିଷ୍ପତ୍ତି ନେଇଛନ୍ତି ।\nଏହି ବସ୍ ଟର୍ମିନଲରେ ନେତାଜୀଙ୍କ ଜୀବନ ଓ ସଂଗ୍ରାମ ବିଷୟରେ ଲୋକଙ୍କୁ ଅବଗତ କରାଇବା ପାଇଁ ଏକ ସ୍ୱତନ୍ତ୍ର କିଓସ୍କ କରାଯିବ ।\nଟର୍ମିନଲର ବିଭିନ୍ନ ସ୍ଥାନରେ ନେତାଜୀଙ୍କ ଆଦର୍ଶ ଓ ଜୀବନୀ ସମ୍ପର୍କରେ ପ୍ରଚାର ଓ ପ୍ରସାର ପାଇଁ ପେଣ୍ଟିଂ ରଖାଯିବ ।\nବସ୍ ଟର୍ମିନଲରେ ଯାତ୍ରୀମାନଙ୍କ ସୁବିଧା ପାଇଁ ସମସ୍ତ ବ୍ୟବସ୍ଥା ରହିବ । ଏଥିରେ ଏକ ବୃହତ ଟର୍ମିନଲ ବିଲ୍ଡିଂ, ସାଧାରଣ ଯାତ୍ରୀବାହୀ ବସ୍ ପାଇଁ ସ୍ଥାନ, ସ୍ଥାନୀୟ ଓ ମୋ ବସ୍ ସେବା ପାଇଁ ସ୍ଥାନ, ଯାନ ମରାମତି ଓ ରକ୍ଷଣାବେକ୍ଷଣ ବ୍ଲକ, ଚାରିଚକିଆ ଯାନ ଓ ଅଟୋ ପାଇଁ ସ୍ୱତନ୍ତ୍ର ପାର୍କିଂ ବ୍ୟବସ୍ଥା କରାଯିବ ।\n୧ ଲକ୍ଷ ୧୮ ହଜାର ବର୍ଗଫୁଟରେ ଏଥିପାଇଁ ୩ ମହଲା ବିଶିଷ୍ଟ ଟର୍ମିନଲ କୋଠା ନିର୍ମାଣ କରାଯିବ ।\nଏହି କୋଠାରେ ଯାତ୍ରୀ ବିଶ୍ରାମସ୍ଥଳ, ଫୁଡ କୋର୍ଟ, କ୍ଲୋକ୍ ରୁମ୍, ଟିକେଟ ଗୃହ, ଇ-ଯାନ ଚାର୍ଜିଂ ପଏଣ୍ଟ, ଛାତ ଉପରେ ବର୍ଷାଜଳ ସଂରକ୍ଷଣ ଏବଂ ସୌର ପ୍ୟାନେଲ ରହିବ । ଟର୍ମିନଲରେ ଏକକାଳୀନ ୧୮୦ଟି ବସ୍ ରହିପାରିବ ।\nଏଥିପାଇଁ କଟକ ରିଙ୍ଗ ରୋଡକୁ ଆଉ ୨ କିଲୋମିଟର ସମ୍ପ୍ରସାରଣ ସକାଶେ ମଧ୍ୟ ବୈଠକରେ ନିଷ୍ପତ୍ତି ହୋଇଛି ।\n୧୦ ଲକ୍ଷର ବ୍ରାଉନସୁଗର ଜବତ, ୫ ଗିରଫ\nକଟକ, ଜାନୁଆରୀ ୧୩(ଲୋକାଲ ୱାୟାର): କଟକର ବିଡ଼ାନାସୀ ଥାନା ଅନ୍ତର୍ଗତ ଦେଉଳସାହିରେ ପୁଲିସ ପ୍ରାୟ ୧୦ ଲକ୍ଷ ଟଙ୍କାର ବ୍ରାଉନସୁଗର ଜବତ କରିବା ସହ ୫ ଜଣଙ୍କୁ ଗିରଫ କରିଛି ।\nଗିରଫ ଅଭିଯୁକ୍ତମାନେ ହେଲେ ନୟାଗଡ଼ ଜିଲ୍ଲା ସୁନାଖଳାର ସୁମନ୍ତ ମାଝି, କଟକ ଦେଉଳସାହିର ଦେବାଶିଷ ବିଶ୍ୱାଳ ଓ ବିଶ୍ୱରଞ୍ଜନ ସ୍ୱାଇଁ, କଟକ ଖ୍ରୀଷ୍ଟିଆନ୍ ସାହିର ସିରାଜ ପାତ୍ର ଏବଂ ଯୋବ୍ରା ମଲ୍ଲା ସାହିର ମନୋଜ ଦାସ ।\nଏମାନେ ଖୋର୍ଦ୍ଧା ଅଞ୍ଚଳରୁ ବ୍ରାଉନ ସୁଗର ଆଣି କଟକରେ ବିଭିନ୍ନ ଯୁବକଙ୍କୁ ନିୟମିତ ଯୋଗାଉଥିଲେ ।\nମାହାଙ୍ଗା ଡବଲ ମର୍ଡରଃ ଡିଜିପି ଅଫିସ ଘେରି ନ୍ୟାୟ ମାଗିଲା ବିଜେପି\nକଟକ, ଜାନୁଆରୀ ୮(ଲୋକାଲ ୱାୟାର): କଟକ ଜିଲ୍ଲାର ମାହାଙ୍ଗାରେ ବିଜେପି ନେତା ତଥା ଡବଲ ମର୍ଡର ମାମଲାରେ ନ୍ୟାୟ ଦାବି କରି ଶୁକ୍ରବାର ଶହ ଶହ ଡିଜିପିଙ୍କ କାର୍ଯ୍ୟାଳୟ ଘେରାଉ କରିବା ସହ ପୁଲିସ ସହ ଧସ୍ତାଧସ୍ତି କରିଥିବା ଦେଖିବାକୁ ମିଳିଥିଲା ।\nଦଳୀୟ ନେତାମାନଙ୍କ ନେତୃତ୍ୱରେ ବିଜେପି କର୍ମୀମାନେ ମାତାମଠ ଛକରୁ ଡିଜିପିଙ୍କ କାର୍ଯ୍ୟାଳୟ ପର୍ଯ୍ୟନ୍ତ ବିରାଟ ଶୋଭାଯାତ୍ରାରେ ଯାଇଥିବା ବେଳେ କୌଣସି ପ୍ରକାର ଅପ୍ରୀତିକର ପରିସ୍ଥିତି ଏଡ଼ାଇବାକୁ ପୁଲିସ କଡ଼ା ସୁରକ୍ଷା ବ୍ୟବସ୍ଥା ଗ୍ରହଣ କରିଥିଲା ।\nକର୍ମୀମାନେ ରାଜ୍ୟ ସରକାରଙ୍କ ବିରୋଧରେ ସ୍ଲୋଗାନ ଦେଇ ସୁରକ୍ଷା ଘେର ଭାଙ୍ଗିବାକୁ ଉଦ୍ୟମ କରିବାରୁ ପୁଲିସ ସହ ଧସ୍ତାଧସ୍ତି ହୋଇଥିଲା ।\nପରେ ଦଳର ରାଜ୍ୟ ସଭାପତି ସମୀର ମହାନ୍ତି, ସାଂସଦ ଅପରାଜିତା ଷଡ଼ଙ୍ଗୀ, ପୂର୍ବତନ ମନ୍ତ୍ରୀ କେ.ଭି. ସିଂହଦେଓ, ମନମୋହନ ସାମଲ, ସୁରମା ପାଢୀ, ବିଧାୟକ ଜୟନ୍ତ ଷଡ଼ଙ୍ଗୀ, ପ୍ରକାଶ ସୋରେନ, ରାଜ୍ୟ ଉପସଭାପତି ଭୃଗୁ ବକ୍ସିପାତ୍ର, ପ୍ରଭାତୀ ପରିଡ଼ା, ରାଜ୍ୟ ସାଧାରଣ ସମ୍ପାଦକ ପୃଥ୍ୱୀରାଜ ହରିଚନ୍ଦନ ପ୍ରମୁଖ ଡିଜିପିଙ୍କୁ ଭେଟିଥିଲେ ।\nଏତଲାରେ ଯେଉଁମାନଙ୍କ ନାମ ଅଛି ସେମାନଙ୍କୁ ତୁରନ୍ତ ଗିରଫ କରିବାକୁ ନେତାମାନେ ଦାବି କରିଥିଲେ ମଧ୍ୟ ଡିଜିପି ଏଥିପାଇଁ ପ୍ରତିଶ୍ରୁତି ଦେଇ ନଥିଲେ ।\nବରଂ ଡିଆଇଜି ପାହ୍ୟାର ଅଧିକାରୀଙ୍କ ଦ୍ୱାରା ଘଟଣାର ତଦନ୍ତ କରିବାକୁ ପ୍ରତିଶ୍ରୁତି ଦେଇଥିବା ସାଂସଦ ଶ୍ରୀମତୀ ଷଡ଼ଙ୍ଗୀ କହିଛନ୍ତି ।\nରାଜନୈତିକ ହିଂସାରେ ପ୍ରାଣ ହରାଇଥିବା ଲୋକଙ୍କ ତାଲିକା ଡିଜିପିଙ୍କୁ ଦେଲେ ଅପରାଜିିତା\nକଟକ, ଜାନୁଆରୀ ୮(ଲୋକାଲ ୱାୟାର): ରାଜ୍ୟରେ ୨୦୧୭ ପଞ୍ଚାୟତ ନିର୍ବାଚନରୁ ୨୦୧୯ ସାଧାରଣ ନିର୍ବାଚନ ମଧ୍ୟରେ ରାଜନୈତିକ ହିଂସାରେ ପ୍ରାଣ ହରାଇଥିବା ବିଜେପି କର୍ମୀ ଓ ଅନ୍ୟାନ୍ୟ ଲୋକଙ୍କ ତାଲିକା ଡିଜିପିଙ୍କୁ ଦେବା ସହ ଆସନ୍ତା ଦିନରେ ପରିସ୍ଥିତି ପଶ୍ଚିମବଙ୍ଗ ଭଳି ହୋଇଯିବ ବୋଲି ସାଂସଦ ଅପରାଜିତା ଷଡ଼ଙ୍ଗୀ ଚେତାବନୀ ଦେଇଛନ୍ତି ।\nସାଂସଦ ପ୍ରଦାନ କରିଥିବା ତାଲିକାରେ ଗଞ୍ଜାମ ଜିଲ୍ଲାରେ ସର୍ବାଧିକ ତିନି ଜଣ (ବୁଗୁଡ଼ାର ଶିଶିର ନାୟକ, ହିଞ୍ଜିଳିର ବୁଲୁ ପ୍ରଧାନ ଏବଂ ମର୍ଦ୍ଦକୋଟ ପଞ୍ଚାୟତର ପିତାମ୍ବର ସ୍ୱାଇଁ)) ହତ୍ୟାର ଶିକାର ହୋଇଥିବା ଉଲ୍ଲେଖ କରାଯାଇଛି ।\nକେନ୍ଦ୍ରାପଡ଼ାରେ ଦୁଇ ଜଣ (ପାଟକୁରାର ବଳରାମ ଜେନା ଓ କନ୍ସରର ମମତାରାଣୀ ସାମଲ) ଏବଂ ଖୋର୍ଦ୍ଧାରେ ଦୁଇ ଜଣ(ଜଙ୍କିଆ ବଡ଼ପୋଖରିଆରେ ଚିତ୍ରସେନ ଜେନା ଓ ମଙ୍ଗୁଲି ଜେନା)ଙ୍କୁ ହତ୍ୟା କରାଯାଇଥିବା ଉଲ୍ଲେଖ ଅଛି ।\nସେହିପରି ଢେଙ୍କାନାଳ ଜିଲ୍ଲା ତରଭାରେ ସଲମନ ରାଉତ, ମାଲକାନଗିରି ଜିଲ୍ଲାର ତମସା ପଞ୍ଚାୟତରେ ସପନ ବାବାଲି, ମୟୂରଭଞ୍ଜ ଜିଲ୍ଲାର ଉଦଳାରେ ଉତ୍ତମ ବିଶ୍ୱାଳ, ଗଜପତି ଜିଲ୍ଲା ପାରଳାଖେମୁଣ୍ଡି କରମଡ଼ାରେ ମିନତୀ ଶବର, ଭଦ୍ରକ ଜିଲ୍ଲା ବନ୍ତରେ ସୁରେଶ ରାଉତ, କୋରାପୁଟ ଜିଲ୍ଲା ବନ୍ଧୁଗାଁରେ କାମେଶ୍ୱର ପାଇକ, ବଲାଙ୍ଗିର ଜିଲ୍ଲା ଭୁଣ୍ଡିମୁହାଁରେ ରୋହିତ ପ୍ରଧାନ, ରାୟଗଡ଼ା ଜିଲ୍ଲା ପାଲୁଗାଁରେ ଅଭିଳାଷ ବାଗ ମଧ୍ୟ ରାଜନୈତିକ ହତ୍ୟାର ଶିକାର ହୋଇଥିବା ସାଂସଦ ଦର୍ଶାଇଛନ୍ତି ।\nଶୁକ୍ରବାର ବିଜେପି ନେତାମାନଙ୍କ ନେତୃତ୍ୱରେ କର୍ମୀମାନେ କଟକରେ ଡିଜିପିଙ୍କ କାର୍ଯ୍ୟାଳୟ ଘେରାଉ କରିବା ପରେ ନେତାମାନେ ଡିଜିପିଙ୍କ ସହ ଆଲୋଚନା କରିଥିଲେ ।\nବିଜେପି ରାଜ୍ୟ ସଭାପତି ସମୀର ମହାନ୍ତି, ସାଂସଦ ଅପରାଜିତା ଷଡ଼ଙ୍ଗୀଙ୍କ ସମେତ ଦଳର ଅନ୍ୟ ନେତାମାନେ ଏହି ଆଲୋଚନାରେ ସାମିଲ ହୋଇଥିଲେ ।\nନିଖୋଜ ଶିଶୁଙ୍କୁ ଖୋଜିବାକୁ ଆସନ୍ତା ୧୮ରୁ ୨୫ ପୁଲିସର ସ୍ୱତନ୍ତ୍ର ଅଭିଯାନ\nକଟକ, ଜାନୁଆରୀ ୮(ଲୋକାଲ ୱାୟାର): ରାଜ୍ୟରେ ବିଭିନ୍ନ ସ୍ଥାନରେ ଶିଶୁ ନିଖୋଜ ନେଇ ହୋଇଥିବା ମାମଲାକୁ ଗୁରୁତ୍ୱର ସହ ନେଇ ରାଜ୍ୟ ପୁଲିସ ଆସନ୍ତା ୧୮ ତାରିଖରୁ ୨୫ ତାରିଖ ପର୍ଯ୍ୟନ୍ତ ଶିଶୁ ମାନଙ୍କୁ ଖୋଜିବାକୁ ଏକ ସ୍ୱତନ୍ତ୍ର ଅଭିଯାନ ଚଳାଇବ ବୋଲି ଗୁରୁବାର ପୁଲିସ ଡିଜି ଅଭୟ ଭିଡିଓ କନଫରେନ୍ସିଂ ଜରିଆରେ ବରିଷ୍ଠ ଅଧିକାରୀମାନଙ୍କ ସହ ଏ ସମ୍ପର୍କରେ ସମୀକ୍ଷା ପରେ କହିଛନ୍ତି ।\nରାଜ୍ୟବ୍ୟାପୀ ଥାନା ୱାରୀ ନିଖୋଜ ପିଲାଙ୍କ ତାଲିକା କରାଯାଇ ଖୋଜାଯିବ ଏବଂ ଏହି ଅଭିଯାନକୁ ବ୍ୟାପକ କରିବାକୁ ଏସପିମାନଙ୍କୁ ନିର୍ଦ୍ଦେଶ ଦିଆଯାଇଛି ।\nଡବଲ ମର୍ଡର ଘଟଣାରେ ଅଭିଯୁକ୍ତଙ୍କୁ ଧରି ପୁଲିସ ହତ୍ୟାସ୍ଥଳରେ କଲା ତଦନ୍ତ\nJanuary 5, 2021 By LocalWire LeaveaComment\nକଟକ, ଜାନୁଆରୀ ୫(ଲୋକାଲ ୱାୟାର): କଟକ ଜିଲ୍ଲା ମାହାଙ୍ଗାରେ ବିଜେପି ନେତା ଓ ତାଙ୍କ ସହଯୋଗୀଙ୍କ ହତ୍ୟା ଘଟଣାରେ ଗିରଫ ହୋଇଥିବା ୪ ଜଣ ଅଭିଯୁକ୍ତଙ୍କୁ ଧରି ପୁଲିସ ଟିମ୍ ମଙ୍ଗଳବାର ହତ୍ୟାସ୍ଥଳରେ ଦୀର୍ଘ ସମୟ ତଦନ୍ତ କରିଛି ।\nଗିରଫ ହୋଇଥିବା ଅଭିଯୁକ୍ତମାନେ ହେଲେ ପଞ୍ଚାନନ ସେଠୀ, ଅରବିନ୍ଦ ଖଟୁଆ, କ୍ଷୀତିଶ୍ ଆଚାର୍ଯ୍ୟ ଏବଂ ଲଳିତ ମୋହନ ବରାଳ । ସେମାନଙ୍କୁ ଧରି ପୁଲିସ ଟିମ୍ ହତ୍ୟାସ୍ଥଳରେ ଆଜି ତଦନ୍ତ କରିଥିଲା ।\nଅଭିଯୁକ୍ତମାନେ କିପରି ହତ୍ୟା ଘଟାଇଥିଲେ ତାହା ପୁଲିସକୁ ଦେଖାଇଥିଲେ । ତେବେ ଆଜି ତଦନ୍ତ ସମୟରେ କିଛି ଦୂରରେ ଥିବା ସୁକୁନଇ ବନ୍ଧ ନିକଟରୁ ହତ୍ୟାକାଣ୍ଡରେ ବ୍ୟବହାର କରାଯାଇଥିବା ଏକ ଖଣ୍ଡା ଓ ଠେଙ୍ଗା ଜବତ ହୋଇଛି ।\nଏହି ଘଟଣାରେ ସଂପୃକ୍ତ ଥିବା ଅନ୍ୟମାନଙ୍କୁ ଶୀଘ୍ର ଗିରଫ କରାଯିବ ବୋଲି କହିଛନ୍ତି କଟକ ଗ୍ରାମାଞ୍ଚଳ ଏସପି ବି. ଯୁଗଳ କିଶୋର ।\nଉଲ୍ଲେଖଯୋଗ୍ୟ, ଗତ ୨ ତାରିଖରେ ରାତିରେ ମାହାଙ୍ଗା ବ୍ଳକର ପୂର୍ବତନ ଅଧ୍ୟକ୍ଷ ତଥା ବିଜେପି ନେତା କୁଳମଣି ବରାଳ ଓ ତାଙ୍କ ସହଯୋଗୀ ଦିବ୍ୟସିଂହ ବରାଳ ଏକ ବାଇକରେ ଯାଉଥିବା ବେଳେ କେତେକ ଦୁର୍ବୃତ୍ତ ସେମାନଙ୍କୁ ଆକ୍ରମଣ କରି ହତ୍ୟା କରିଥିଲେ ।\nଏହି ଘଟଣାରେ ସ୍ଥାନୀୟ ବିଧାୟକ ତଥା ଆଇନ ମନ୍ତ୍ରୀ ପ୍ରତାପ ଜେନାଙ୍କ ଉପରକୁ ବିରୋଧର ଦଳ ଗୁଡ଼ିକ ଅଙ୍ଗୁଳି ନିଦେ୍ର୍ଦଶ କରିବାରୁ ରାଜ୍ୟ ରାଜନୀତି ସରଗରମ ହୋଇ ଉଠିଛି ।\nଦୁର୍ନୀତି ବିରୁଦ୍ଧରେ ସ୍ୱର ଉତୋଳନ କଲେ ମଣିଷ ମାରୁଛି ବିଜେଡି : ସମୀର ମହାନ୍ତି\nJanuary 4, 2021 By LocalWire LeaveaComment\nଭୁବନେଶ୍ୱର, ଜାନୁଆରୀ ୩(ଲୋକାଲ ୱାୟାର): ଦୁର୍ନୀତି ଏବଂ ଗରିବଙ୍କ ସ୍ୱାର୍ଥ ପାଇଁ ସ୍ୱର ଉତ୍ତୋଳନ କଲେ ହିଂସା ପରାୟଣ ହୋଇ ଶାସକ ବିଜେଡି ମଣିଷ ମାରୁଛି ବୋଲି ରବିବାର କହିଛନ୍ତି ବିଜେପି ରାଜ୍ୟ ସଭାପତି ସମୀର ମହାନ୍ତି ।\nସେ କହିଛନ୍ତି, ଅସାମାଜିକ ନେତୃତ୍ୱ କାରଣରୁ ଶାନ୍ତଅଂଚଳ ଭାବେ ପରିଚିତ ମାହାଙ୍ଗାରେ ରାଜନୈତିକ ହିଂସାକାଣ୍ଡ ଦିନକୁ ଦିନ ବୃଦ୍ଧି ପାଇଚାଲିଛି ।\nବରିଷ୍ଠ ବିଜେପି ନେତା ତଥା ପୂର୍ବତନ ମାହାଙ୍ଗା ବ୍ଲକ ଅଧ୍ୟକ୍ଷ କୁଳମଣି ବରାଳ ଏବଂ ଦିବ୍ୟସିଂହ ବରାଳଙ୍କୁ ସଂଘବଦ୍ଧ ଭାବେ ଅକ୍ରମଣ କରାଯାଇ ଯେଉଁଭଳି ହତ୍ୟା କରାଗଲା, ତାହା ଅତ୍ୟନ୍ତ ଘୃଣ୍ୟ ଏବଂ ନିନ୍ଦନୀୟ । ପ୍ରଧାନମନ୍ତ୍ରୀ ଆବାସ ଯୋଜନାରେ ବ୍ୟାପକ ଦୁର୍ନୀତି ଓ ଭ୍ରଷ୍ଟାଚାରକୁ ବିରୋଧ କରୁଥିଲେ । ରାଜନୈତିକ\nଆକ୍ରୋଶମୁଳକ ଭାବେ ତାଙ୍କୁ ହତ୍ୟା କରାଯିବା ଅତ୍ୟନ୍ତ ନିନ୍ଦନୀୟ । ଏହି ହତ୍ୟା ଦୁର୍ନୀତି ବିରୁଦ୍ଧରେ ଲଢେଇକୁ ଆହୁରି ଶାଣିତ କରିବ ବିଜେପି ବୋଲି ରାଜ୍ୟ ସଭାପତି ଶ୍ରୀ ସମୀର ମହାନ୍ତି କ୍ଷୋଭ ପ୍ରକାଶ କରି କହିଛନ୍ତି ।\nଆସନ୍ତା କାଲି ଅବିଭକ୍ତ କଟକ ଜିଲ୍ଲାର ସମସ୍ତ ଥାନା ଏବଂ ବ୍ଲକ କାର୍ଯ୍ୟାଳୟ ସମ୍ମୁଖରେ ମନ୍ତ୍ରୀ ପ୍ରତାପ ଜେନାଙ୍କ ଇସ୍ତଫା ଦାବୀ କରାଯାଇ ବିକ୍ଷୋଭ ହେବା ସହ କୁଶ ପୁତ୍ତଳିକା ଦାହ କରାଯିବ ବୋଲି ଶ୍ରୀ ମହାନ୍ତି କହିଛନ୍ତି ।\nଏଫଆଇଆରରେ ୧୩ ଜଣଙ୍କ ନାମ ଅଛି ଏବଂ ଏହି ତାଲିକାରେ ସ୍ଥାନୀୟ ବିଧାୟକ ତଥା ଶାସକ ଦଳର ବରିଷ୍ଠ ଓ ପ୍ରଭାବଶାଳୀ ମନ୍ତ୍ରୀ ଶ୍ରୀ ପ୍ରତାପ ଜେନାଙ୍କ ନାମ ମଧ୍ୟ ଉଲ୍ଲେଖ ଅଛି ।\nତେଣୁ ମନ୍ତ୍ରୀ ଶ୍ରୀ ଜେନା ତୁରନ୍ତ ଇସ୍ତଫା ଦିଅନ୍ତୁ, ନଚେତ ମୁଖ୍ୟମନ୍ତ୍ରୀ ନିଜ ମନ୍ତ୍ରୀମଣ୍ଡଳରୁ ବହିଷ୍କାର କରିବାକୁ ଶ୍ରୀ ମହାନ୍ତି ଦାବି କରିଛନ୍ତି ।\nଥାନାରେ ଦାଖଲ ହୋଇଥିବା ଅଭିଯୋଗ ଆଧାରରେ ମନ୍ତ୍ରୀ ଶ୍ରୀ ଜେନାଙ୍କ ସମେତ ସମସ୍ତ ଅଭିଯୁକ୍ତଙ୍କୁ ତୁରନ୍ତ ଗିରଫ କରାଯାଇ କଠୋର କାର୍ଯ୍ୟନୁଷ୍ଠାନ ଗ୍ରହଣ କରିବାକୁ ବିରୋଧୀ ଦଳ ନେତା ପ୍ରଦୀପ୍ତ ନାଏକ ଜିଲ୍ଲା ଏସପିଙ୍କୁ କହିଛନ୍ତି ।\nରାଜ୍ୟ ସଭାପତି ଶ୍ରୀ ମହାନ୍ତି ଏବଂ ବିରୋଧୀ ଦଳ ନେତା ଶ୍ରୀ ନାଏକଙ୍କ ସମେତ ରାଜ୍ୟ ଉପସଭାପତି ଭୃଗୁ ବକ୍ସିପାତ୍ର, ପ୍ରଭାତୀ ପରିଡା, ସାଧାରଣ ସଂପାଦିକା ଡ.ଲେଖାଶ୍ରୀ ସାମନ୍ତସିଂହାର, ବରିଷ୍ଠ ନେତା ନୟନ ମହାନ୍ତି ପ୍ରମୁଖ ଉପସ୍ଥିତ ରହି ସ୍ୱର୍ଗତଃ ବରାଳଙ୍କ ଅନ୍ତେଷ୍ଟି କ୍ରିୟାରେ ଯୋଗ ଦେଇ ଶେଷ ଦର୍ଶନ କରିବା ସହ ଅଶ୍ରୁଳ ଶ୍ରଦ୍ଧାଞ୍ଜଳି ଜ୍ଞାପନ କରିଥିଲେ ।\nବିଜେପି ନେତାଙ୍କ ହତ୍ୟା ଘଟଣାରେ ଆଇନ ମନ୍ତ୍ରୀଙ୍କ ସମେତ ୧୩ ଜଣଙ୍କ ନାମରେ ମାମଲା\nJanuary 3, 2021 By LocalWire LeaveaComment\nକଟକ, ଜାନୁଆରୀ ୩(ଲୋକାଲ ୱାୟାର): କଟକ ଜିଲ୍ଲା ମାହାଙ୍ଗା ଅଞ୍ଚଳର ବିଜେପି ନେତା କୁଳମଣି ବରାଳ ଓ ତାଙ୍କର ଜଣେ ସହଯୋଗୀଙ୍କ ହତ୍ୟା ଘଟଣାରେ ଆଇନ ମନ୍ତ୍ରୀ ପ୍ରତାପ ଜେନାଙ୍କ ସମେତ ୧୩ ଜଣଙ୍କ ନାମରେ ଏତଲା ଦିଆଯିବା ପରେ ମାମଲା ରୁଜୁ ହୋଇଥିବା ସ୍ଥାନୀୟ ବରିଷ୍ଠ ପୁଲିସ ଅଫିସର କହିଛନ୍ତି ।\nତେବେ ଘଟଣାର ତଦନ୍ତ ଚାଲିଛି ଏବଂ ଆବଶ୍ୟକ ପ୍ରମାଣ ମିଳିବା ପରେ କାର୍ଯ୍ୟାନୁଷ୍ଠାନ ହେବ ବୋଲି କହିଛନ୍ତିି କଟକ ଗ୍ରାମାଞ୍ଚଳ ଏସପି ବି. ଯୁଗଳ କିଶୋର ।\nକୌଣସି ଦୋଷୀଙ୍କୁ ଛଡ଼ା ଯିବ ନାହିଁ ଏବଂ ଡିଏସପି ଓ ଏଏସପିଙ୍କୁ ନେଇ ଗଠିତ ସ୍ୱତନ୍ତ୍ର ଟିମ୍ ବିଭିନ୍ନ ସ୍ଥାନରେ ଚଢ଼ାଉ ଜାରି ରଖିଛନ୍ତି ।\nଉଲ୍ଲେଖଯୋଗ୍ୟ, ଗତକାଲି ସନ୍ଧ୍ୟାରେ କୁଳମଣି ତାଙ୍କର ଜଣେ ସହଯୋଗୀ ଦିବ୍ୟସିଂହ ବରାଳଙ୍କ ସହ ବାଇକରେ ଯାଉଥିବା ବେଳେ କେତେକ ଦୁର୍ବୃତ୍ତଙ୍କ ଅତକ୍ରିତ ଆକ୍ରମଣରେ ଉଭୟେ ପ୍ରାଣ ହରାଇଥିଲେ ।\nଏହା ରାଜନୈତିକ ହତ୍ୟାକାଣ୍ଡ ବୋଲି ବିଜେପି ନେତୃବୃନ୍ଦ ଅଭିଯୋଗ କରିଛନ୍ତି । ଆଇନ ମନ୍ତ୍ରୀଙ୍କ ନାମରେ ମାମଲା ହୋଇଥିବାରୁ ତାଙ୍କୁ ମନ୍ତ୍ରିମଣ୍ଡଳରୁ ବହିଷ୍କାର କରିବାକୁ ବିଜେପି ପକ୍ଷରୁ ଦାବି କରାଯାଇଛି ।\nତେବେ ମନ୍ତ୍ରୀ ଶ୍ରୀ ଜେନା କହିଛନ୍ତି, ଜଗନ୍ନାଥ ରାଜ୍ୟ ଓଡ଼ିଶାରେ ହିଂସାର ସ୍ଥାନ ନାହିଁ । ଯେକୌଣସି ହତ୍ୟାକୁ ସେ ଦୃଢ଼ ଭାବେ ନିନ୍ଦା କରନ୍ତି ।\nଏହି ଘଟଣାରେ ଦୋଷୀମାନେ ଯେପରି ଆଇନ ପରିସରକୁ ଆସିବେ ସେ ପ୍ରତ୍ୟକ୍ଷ ଭାବେ ନଜର ଦେବେ ବୋଲି କହିଛନ୍ତି ।
